חוק הגדלת נקודות זיכוי להורים במס הכנסה והגדלת מענק עבודה (הוראת שעה), התשפ"ב-2022 
הצעת חוק ממשלתית, הכנסת ה-24
פורסם: ספר החוקים, חוברת 2972, עמ' 844, 2022-05-18T00:00:00+03:00
החוק קובע כי בשנת המס 2022 תינתן נקודת זיכוי אחת נוספת להורה בעד ילדו שגילו בין 6 ל-12 שנים, כלומר במקום נקודת זיכוי אחת שניתנה לאישה עד לכניסתו לתוקף של החוק או להורה במשפחה חד-הורית שכלכלת הילדים עליו – יינתנו שתי נקודות זיכוי, ולגבי גבר שאינו זכאי כיום לנקודות זיכוי בעד טווח גילים זה – תינתן נקודת זיכוי אחת. בנוסף, החוק מגדיל בשיעור של 40% את מענק העבודה (מס הכנסה שלילי), המשתלם בהתאם להוראות החוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח–2007, בעד שנת המס 2022. כמו כן, החוק קובע כי  מי שהיה זכאי למענק עבודה בשנת 2021, ישולם לו סכום בשיעור 30% מסכום המענק כמקדמה על חשבון המענק לשנת 2022. מקדמה כאמור לא תשולם למי שהיה זכאי בחודשים ינואר עד אפריל 2022 לדמי אבטלה לפי הוראות פרק ז' לחוק הביטוח הלאומי, וכן לא תשולם למי שביקש שלא תשולם לו מקדמה ולמי שהגיש את התביעה לקבלת מענק לשנת 2021 אחרי יום ז' בטבת התשפ"ג (31 בדצמבר 2022). נוסף על כך, נקבע בהוראת שעה לתקופה של שלוש שנים כי גיל הזכאות למענק העבודה יעמוד על 21 שנים במקום 23 שנים.